Parlement besluit eers later oor Ramaphosa se lotPres. Cyril Ramaphosa (Foto: Elmond Jiyane/GCIS) Die Nasionale Vergadering het laat Maandagaand besluit om die parlementêre stemming wat pres. Cyril Ramaphosa se lot sal beslis, met ŉ week uit te stel. Die parlement se voorsittende beamptes sou Dinsdag oor die verdoemende Phala Phala-verslag van die artikel 89-paneel debatteer en stem of Ramaphosa wel in ŉ staat van beskuldiging geplaas moet word. Tydens Maandag se dringende vergadering van die parlement se programmeringskomitee het die wetgewers eenparig saamgestem dat die ongekende sitting te belangrik is om in ŉ hibriede formaat uitgevoer te word. Hulle het ooreengekom om op Dinsdag 13 Desember te vergader, het speaker Nosiviwe Mapisa-Nqakula gesê. Dit sal al die wetgewers genoeg tyd gee om na Kaapstad te reis om fisiek die sitting by te woon. Die stemming sal na verwagting deur ŉ oop stembrief gedoen word, waarna ŉ register geneem sal word. Om die proses aan die gang te sit om Ramaphosa uit sy amp te verwyder sal ŉ gewone meerderheid in die Nasionale Vergadering, waar die ANC 230 uit 400 setels het, vereis word. Die eindelike stemtelling wat Ramaphosa se lot sal beklink, sal ŉ tweederdemeerderheid benodig om te slaag. Volgens Paul Mashatile, tesourier-generaal van die ANC, is dit onwaarskynlik dat die uitstel die standpunt van die ANC sal verander, wat vroeër ingestem het dat hy nie die stemming sal ondersteun nie. Mashatile het gesê die besluit om “teen die aanvaarding van die verslag” te stem, is bereik nadat die ANC se mees senior leiers “ten volle en eerlik” daaroor gedebatteer het. Ramaphosa het vroeër hofstukke by die Konstitusionele Hof ingedien om die bevindings van die verslag te laat hersien, onwettig verklaar en tersyde te stel. Die verslag, wat deur ŉ onafhanklike paneel gedoen is, het bevind dat Ramaphosa hom moontlik aan ernstige oortredings en wangedrag skuldig gemaak het. Intussen gaan “die president voort met sy pligte as president van die ANC en die land”, het Mashatile gesê. Ramaphosa sal Dinsdag in Kaapstad wees om ŉ hoofrede by die World Science Forum te lewer wat deur honderde afgevaardigdes bygewoon word.